|  |  |
| --- | --- |
|   |  |

# NOTAT TIL § 5-UDVALGET (FISKERI)

# om Kommissionens forslag til Rådets forordning om fastsættelse for 2023 af fiskerimuligheder for visse fiskebestande gældende i EU-farvande og for EU-fiskerfartøjer i visse andre farvande og for 2023 og 2024 af fiskerimuligheder for visse dybhavsbestande

# KOM (2022) 559

# *Resumé*

*Kommissionen har fremsat forslag til Rådets forordning om fastsættelse for 2023 af fiskerimulig­heder for visse fiskebestande gældende i EU-farvande og for EU-fiskerfartøjer i visse andre farvande uden for Østersøen (for­sla­get om fiskerimuligheder) og for 2023 og 2024 af fiskerimuligheder for visse dybhavsbestande. Forslaget omfatter dels EU-bestande, dels bestande, der forvaltes i fællesskab med tredjelande og dels autonome bestande, som EU får adgang til. Formålet med forslaget er at fastsætte TAC[[1]](#footnote-2) for 2023 (2023 og 2024 for visse dybhavsbestande) og fordele EU’s rådighedsmængder til medlemsstaterne (kvoter) for fiskeriet. Forslaget skønnes at have en positiv virkning for beskyttelsesniveauet i Danmark og EU, da forslaget tager højde for bestandssitua­tionen for de berørte bestande.*

# Baggrund

Kommissionen har ved KOM (2022) 559 af 28. oktober 2022 fremsat forslag til Rådets forordning om fastsættelse for 2023 af fiskerimuligheder for visse fiskebestande gældende i EU-farvande og for EU-fiskerfartøjer i visse andre farvande og for 2023 og 2024 af fiskerimuligheder for visse dybhavsbestande. Forslaget er modtaget i en dansk sprogversion den 7. november 2022.

Forslaget er fremsat med hjemmel i TEUF artikel 43, stk. 3, og kan vedtages af Rådet med kvalificeret flertal.

# Formål og indhold

Forslaget omfatter dels EU-fiskebestande, dels bestande, der forvaltes i fællesskab med tredjelande, og dels autonome bestande, som EU får adgang til at fiske. Formålet med forslaget er at fastsætte TAC for 2023 (2023 og 2024 for visse dybhavsbestande)og fordele EU’s rådighedsmængder til medlemsstaterne på niveauer, der er i overensstemmelse med den fælles fiskeripolitiks overordnede målsætninger. For et stort antal bestande er der i forslaget endnu ikke angivet et forslag til TAC, da disse bestande indgår i forhandlinger med tredjelande. Omfanget af bestande uden forslag til konkrete TAC’er er blevet meget stort som følge af, at Storbritannien fra 1. januar 2021 er blevet en selvstændig kyststat.

Forslaget bygger på den videnskabelige rådgivning om fiskerimulighederne udarbejdet af Det Internationale Havundersøgelsesråd (ICES) under hensyntagen til principperne for TAC-fastsættelse, som fremgår af Kommissionens meddelelse om status og retningslinjer for fiskerimulighederne for 2023 (Kommissionens politikerklæring - KOM (2022) 253).

Det fremgår af Kommissionens politikerklæring, at fiskebestandene i overensstemmelse med principperne i grundforordningen for EU’s fælles fiskeripolitik (EU 1380/2013) skal være forvaltet efter målsætningerne om maksimalt bæredygtigt udbytte. Hovedmålsætningen for Kommissionens forslag til fastsættelse af fiskerimulighederne for 2023 vil derfor være at fastholde eller nå maksimalt bæredygtigt udbytte (FMSY[[2]](#footnote-3)).

Kommissionen vil foreslå at anvende enten MSY-værdien (maksimalt bæredygtigt udbytte) eller det MSY-interval, som ICES har angivet, forudsat at de flerårige planer åbner mulighed for denne fleksibilitet, når der foreligger MSY-rådgivning. Der er en flerårig plan for de demersale bestande i Nordsøen (Europa-Parlamentets og Rådets forordning (EU) 2018/973) og for de demersale bestande i Vestlige Farvande (Europa-Parlamentets og Rådets forordning (EU) 2019/472).

For bestande, hvor der ikke foreligger en fuld analytisk rådgivning, vil TAC/kvoter blive foreslået på basis af den foreliggende videnskabelige rådgivning og uden at gå på kompromis med bevaringsbehovet for bestandene. Hvor der ikke foreligger videnskabelig rådgivning, vil Kommissionen anvende forsigtighedsprincippet på en systematisk, foruddefineret og gennemsigtig måde.

Landingsforpligtelsen er nu indført for alle fiskerier efter kvoterede arter i Nordsøen, Skagerrak, Kattegat, de nordvestlige og de sydvestlige farvande. Det betyder, at fiskerimulighederne skal fastsættes under hensyntagen til, at de nu skal afspejle fangsterne i stedet for at afspejle landingerne, jf. grundforordningen (EU) 1380/2013. Der er indført fleksibilitetsmekanismer, som kan indgå i forvaltningen af bestandene med henblik på at tilpasse fiskerimulighederne til en fuld landingsforpligtelse. Dette omfatter år-til-år-fleksibilitet og arts-fleksibilitet. Dertil kommer visse undtagelser fra landingsforpligtelsen gennem de minimis-undtagelser[[3]](#footnote-4) og undtagelser baseret på høj overlevelse. Kommissionen vil tage disse sidstnævnte mekanismer i betragtning ved fastsættelsen af TAC for de enkelte bestande.

For visse bestande har ICES rådgivet om, at der ikke bør være nogen fangster. Hvis denne rådgivning følges, vil det under landingsforpligtelsen indebære, at det ikke vil være muligt at fortsætte andre fiskerier, hvor disse bestande indgår som en uundgåelig bifangst. I sådanne situationer vil Kommissionen, for at sikre balancen mellem hensynet til mulighederne for et fortsat fiskeri, herunder socioøkonomiske hensyn, og hensynet til opnåelse af god økologisk tilstand for bestandene, foreslå specifikke TAC’er til bifangster. ICES’ rådgivning for torsk i Kattegat er ligesom for 2021 og 2022 ingen fangster. TAC for torsk i Kattegat har i en længere årrække været fastsat alene til bifangster. Det foreslår Kommissionen også for 2023. Kommissionen har for 2023 også foreslået at videreføre de supplerende foranstaltninger for beskyttelse af torsk i Kattegat, som blev indført for fiskeriet i 2020, i form af selektive redskaber eller projekt med fuldt dokumenteret fiskeri med kameramonitorering. Forslaget indeholder endnu ikke en konkret TAC-størrelse for torsk i Kattegat. Kommissionen har videreført en bestemmelse fra 2022 om, at der kan afsættes en ekstra mængde torsk til fartøjer, der deltager i et projekt med elektronisk monitorering i Kattegat.

*Aftaler med tredjelande*

Forslaget implementerer de fiskeriaftaler, som EU indgår for 2023 med en række tredjelande for så vidt angår fiskerimuligheder, herunder Norge, Storbritannien, Færøerne og Grønland. Forslaget fordeler desuden de kvoter, som vedtages blandt andet på årsmøder mv. i NEAFC (Kommissionen for Fiskeriet i det Nordøstlige Atlanterhav), NAFO (Organisationen for Fiskeriet i det Nordvestlige Atlanterhav), ICCAT (Den Internationale Kommission for Bevarelse af Tunfiskebestanden i Atlanterhavet), IATTC (Den Inter-Amerikanske Kommission for Tropisk Tunfisk) og CCAMLR (Konventionen om bevarelse af de marine levende ressourcer i Antarktis) mfl. Endelig fordeles de kvoter, der aftales i kyststatsforhand­linger om makrel, atlanto-skandisk sild og blåhvilling.

*EU-Norge-Storbritannien*

De trilaterale konsultationer regulerer forvaltningen af seks fælles bestande i Nordsøen (torsk, kuller, mørksej, hvilling, rødspætte og sild), der tidligere var reguleret bilateralt mellem EU og Norge. Af de fælles forvaltede bestande er særligt torsk, rødspætte, mørksej og sild af betydning for Danmark.

*EU-Norge*

De bilaterale konsultationer mellem EU og Norge regulerer forvaltningen af syv fælles bestande i Skagerrak (torsk, kuller, hvilling, rødspætte, rejer, sild og brisling). EU og Norge fastsætter i fællesskab en samlet TAC for de respektive bestande, der fordeles til hver part efter en fast fordelingsnøgle. Af de fælles forvaltede bestande er særligt torsk, rødspætte, rejer og sild af betydning for Danmark. I aftalen udveksler parterne også fiskerimuligheder for en række bestande i Nordsøen så som brisling, sperling, havtaske, jomfruhummer og rejer, samt blåhvilling i alle farvande og arktisk torsk, rødfisk, arktisk sej og kuller i Norskehavet og Barentshavet, foruden kvoter i grønlandsk farvand. Ligeledes skal der aftales adgangen til at fiske i hinandens farvande, der følger af aftalen om fiskerimulighederne for Skagerrak, samt den bilaterale aftale mellem EU og Norge for Nordsøen, øvrige norske farvande, og visse EU-farvande.

*EU-Storbritannien*

De bilaterale konsultationer mellem EU og Storbritannien dækker forvaltningen af 76 fælles bestande i Nordsøen, den Engelske Kanal og farvandene vest for de britiske øer. Konsultationerne dækker derved bestande, der tidligere var forvaltet internt i EU, inden Storbritannien blev en selvstændig kyststat fra 1. januar 2021. Fiskerisamarbejdet mellem EU og Storbritannien er baseret på Handels- og Samarbejdsaftalen, der fastlægger betingelser i forhold til målsætninger og timing for de årlige konsultationer, og fastlægger herudover en fordelingsnøgle for fiskerimulighederne for hver af de fælles bestande. Aftalen indeholder desuden ændring i fordelingen mellem de to parter for de bestande, hvor Storbritannien i perioden 2021-25 får overført yderligere kvotemængder[[4]](#footnote-5). Der er i Handels- og Samarbejdsaftalen mellem EU og Storbritannien fastlagt fuld adgang til at fiske i hinandens farvande i 2023, hvorfor dette ikke skal indgå som et årligt aftale-element.

Af de fælles forvaltede bestande, der indgår i efterårets konsultationer for 2022, er særligt jomfruhummer, kulmule, havtaske samt en række fladfiskearter i Nordsøen af betydning for Danmark. Dertil kommer visse bestande af betydning for Danmark, hvor fiskerimulighederne skal fastlægges i løbet af året, da fiskeriåret ikke er overensstemmende med kalenderåret. Dette gælder tobis, brisling og sperling.

Handels- og Samarbejdsaftalen giver mulighed for direkte udveksling af fiskerimuligheder mellem den enkelte EU-medlemsstat og Storbritannien. Der er truffet beslutning om implementering af denne mulighed.

Rådet har i efteråret 2021 vedtaget et generelt mandat for de årlige konsultationer om fiskerimuligheder frem til 30. juni 2027 (Rådets afgørelse (EU) 2021/1875). Mandatet fastlægger de generelle principper for EU's holdning i konsultationerne, der følger af målsætningerne i den fælles fiskeripolitik.

ICES anvender ikke EU’s forvaltningsplan i sin rådgivning for bestande, hvor der er andre parter (Norge og Storbritannien), som har andel af de pågældende bestande, idet planen er EU’s tilgang til forvaltningen. ICES angiver dog fangstoptioner i rådgivningen ved en anvendelse af planen.

***Fælles bestande***

*Oversigt over den biologiske rådgivning om de fælles bestande i Nordsøen og Skagerrak/Kattegat for 2023 og den danske kvoteandel. Den danske andel er angivet som dansk andel af EU 27-kvoten efter Brexit.*

|  | ***Art*** | ***ICES’ rådgivning for 2023*** | ***TAC i 2022*** | ***Dansk andel af EU’s kvote*** |
| --- | --- | --- | --- | --- |
|  | ***Torsk*** *i Nordsøen, Skagerrak og østlige engelske kanal (7d)* | Rådgivning 26.008 tons (+82 pct. i forhold til rådgivning for 2022). MSY-rådgivning. Den estimerede gydebiomasse (SSB) er under Blim[[5]](#footnote-6). Fiskeridødeligheden (F) vurderes at være lige under grænseværdien FMSY. Rekrutteringen har været på et lavt niveau de seneste ca. 20 år.  | 13.246 tons i Nordsøen, 1.893 tons i Skagerrak og 772 tons i østlige engelske kanal. Supplerende tiltag er vedtaget i EU og i Danmark gennemført i en national torskeplan bl.a. med krav om tilstrækkeligt kvotegrundlag eller selektive redskaber.  | 39 pct. i Nordsøen og 83 pct. i Skagerrak |
|  | ***Kuller*** *i Nordsøen, Skagerrak og vest for Skotland (6a)* | Rådgivning 137.058 tons (+7 pct. i forhold til rådgivning for 2022). MSY-rådgivning. Gydebiomassen (SSB) har fluktueret meget gennem årene og vurderes at være over MSY-niveau. Fiskeridødeligheden (F) ligger under FMSY.  | 44.924 tons i Nordsøen, 2.761 tons i Skagerrak og 5.006 tons i område 5b og 6a | 33 pct. i Nordsøenog 84 pct. i Skagerrak |
|  | ***Mørksej*** *i Nordsøen og Skagerrak / Kattegat og vest for Skotland (6)* | Rådgivning 58.912 tons (+19 pct. i forhold til rådgivning for 2022). MSY-rådgivning. Gydebiomassen (SSB) vurderes at være lidt under MSY-niveau. Fiskeridøde­ligheden (F) ligger over FMSY.  | 44.950 tons i Nordsøen, og Skagerrak/Kattegat og 4.664 tons i område 6 mv. | 10 pct. i Nordsøen og Skagerrak/Kattegat |
|  | ***Kulmule*** *i Nordsøen* | Rådgivning 83.130 tons (+11 pct. i forhold til rådgivning for 2022) for den samlede nordlige bestand. MSY-rådgivning. Gydebiomassen (SSB) vurderes at være langt over MSY. Fiskeridødeligheden (F) ligger under FMSY. | 2.754 tons i Nordsøen | 71 pct. |
|  | ***Kulmule*** *i Skagerrak/Kat­tegat* | Rådgivning 83.130 tons (+11 pct. i forhold til rådgivning for 2022) for den samlede nordlige bestand. MSY-rådgivning. Gydebiomassen (SSB) vurderes at være langt over MSY. Fiskeridødeligheden (F) ligger under FMSY. | 2.2.379 tons i Skagerrak/Kattegat | 92 pct. |
|  | ***Hvilling*** *i Nordsøen og østlige engelske kanal* | Rådgivning 110.172 tons (+25 pct. i forhold til rådgivning for 2022). MSY-rådgivning. Gydebiomassen (SSB) vurderes at være over MSY-niveau. Fiske­ridø­deligheden (F) ligger under FMSY. | 26.636 tons i Nordsøen | 28 pct. |
|  | ***Hvilling*** *i Skagerrak / Kattegat* | Rådgivning 676 tons for 2023 og 2024 (-27 pct. i forhold til rådgivning for 2021 og 2022). Databegrænset bestand.  | 929 tons | 90 pct. |
|  | ***Rødspætte*** *i Nordsøen og Skagerrak* | Rådgivning 150.705 tons (+6 pct. i forhold til rådgivning for 2022). MSY-rådgivning. Gydebiomassen (SSB) vurderes at være over MSY-niveau. Fiskeridødeligheden (F) ligger under FMSY.  | 125.692 tons i Nordsøen, 16.816 tons i Skagerrak | 28 pct. i Nordsøen og 79 pct. i Skagerrak |
|  | ***Tunge*** *i Nordsøen* | Rådgivning 9.152 tons (-40 pct. i forhold til rådgivning for 2022). MSY-rådgivning. Gydebio­massen (SSB) vurderes at være omkring MSY-niveau. Fiskeridøde­ligheden (F) ligger omkring FMSY. | 15.330 tons | 4 pct. |
|  | ***Lange*** *i Nordsøen* | Rådgivning 15.092 tons (-18 pct. i forhold til rådgivning for 2020 og 2021). Rådgivning gælder for både 2022 og 2023. Databegrænset bestand. Rådgivningen anvender ICES’ metoder for databegrænsede bestande og bygger på trends i gydebio­massen. ICES’ rådgivning dækker en række områder.  | 3.127 tons i Nordsøen  | 43 pct. |
|  | ***Lange*** i Skagerrak/Kattegat | Rådgivning 15.092 tons (-18 pct. i forhold til rådgivningen for 2020 og 2021). Rådgivning gælder for både 2022 og 2023). Databegrænset bestand. Rådgivningen anvender ICES’ metoder for databegrænsede bestande og bygger på trends i gydebio­massen. ICES’ rådgivning dækker en række områder. | 144 tons | 60 pct.  |
|  | ***Jomfruhum­mer*** *i EU-farvande i Nordsøen* | Ingen samlet rådgivning for hele Nordsøen.ICES vurderer bestanden og fiskeritrykket for jomfruhummer i Nordsøen for en række separate delområder i EU-far­vande. TAC fastsættes dog for hele området samlet. ICES rådgiver efter MSY-tilgan­gen/forsigtig­hedsprincippet.  | 24.268 tons | 39 pct.  |
|  | ***Rejer*** *i Skagerrak og Norske Rende* | Rådgivning 5.882 tons for de to første kvartaler af 2023 (+22 pct.). MSY-rådgivning, idet der arbejdes på en opdatering af EU/Norges langsigtede forvaltningsstrategi. Gydebiomassen (SSB) vurderes at ligge under MSY-niveau. Fiskeridødeligheden (F) ligger under FMSY.  | 5.398 tons i Skagerrak | 65 pct. i Skagerrak |
|  | ***Sild*** *i Nordsøen (NSAS)* | Rådgivning 414.886 tons (-22 pct. i forhold til rådgivning for 2022) /Heraf bifangst: 11.073 tons (+27 pct. i forhold til rådgivning for 2022).MSY-rådgivning. Gydebiomassen (SSB) vurderes at være lige over MSY-niveau. Fiskeridødeligheden (F) ligger under FMSY. | 427.628 tons (konsum), 8.174 tons (bifangst) | Variabel andel af konsumkvoten og 98 pct. af bifangst­kvoten |
|  | ***Sild*** *i Skagerrak / Kattegat* | Rådgivning på 0 tons for Østersøbestanden (samme rådgivning som for 2022) og 414.886 tons for Nordsøbestanden (-22 pct. i forhold til rådgivning for 2022). MSY-rådgivning. ICES rådgiver separat for Nordsøbestanden (NSAS) og Østersøbestanden (WBSS) (MSY-rådgivning), men der er en blanding af bestandene i Skagerrak/Kattegat.  | 25.021 tons (konsum),6.659 tons (bifangst)(Kun 1.136 tons sild, heraf 996 tons for EU, må tages i Skagerrak/Kattegat.) | 48 pct. af kon­sum­kvoten og 85 pct. af bifangstkvo­ten |
|  | ***Brisling*** *i Nordsøen/ Skagerrak / Kattegat* | Rådgivning 68.690 tons for perioden 1. juli 2022 til 30. juni 2023 (-36 pct. i forhold til rådgivning for 2022). MSY-rådgivning. | 12.570 tons i Skager­rak/Kattegat (1. juli 2022 – 30. juni 2023). 56.120 tons i Nordsøen(1. juli 2022 – 30. juni 2023). | 72 pct. i Skagerrak94 pct. i Nordsøen |
|  | ***Brisling*** *i den engelske kanal* | Rådgivning 9.200 tons. ICES har ændret rådgivning fra kalenderår til perioden fra 1. juli til 30. juni det følgende år. ICES rådgiver ud fra en MSY-tilgang.  | 9.200 tons (1. juli 2022 - 30. juni 2023) | 68 pct. |
|  | ***Tobis*** *i Nordsøen, Skagerrak og Kattegat* | Rådgivning foreligger februar 2023TAC søges fastsat i marts i forlængelse af modtagelse af den biologiske rådgivning i februar med henblik på start af fiskeri efter tobis pr. 1 april 2023. | 88.844 tons  | 96 pct. |
|  | ***Hestema­krel*** *i Nord­søen og Ka­na­len* | Rådgivning 8.969 tons (-36 pct. i forhold til rådgivningen for 2020 og 2021). Rådgivningen dækker 2022 og 2023. Databegrænset bestand. Rådgivningen anvender ICES’ metoder for databegrænsede bestande og bygger på trends i gydebio­massen.  | 8.969 tons | 54 pct.  |
|  | ***Hestema­krel*** *i de vest­­lige om­råder* | Rådgivning ingen fangst (-100 pct. i forhold til rådgivning for 2022).MSY-rådgivning. Rådgivningen dækker et større område end TAC.  | 61.416 tons | 11 pct. |
|  | ***Havgalt*** *i det nord­østlige Atlan­­terhav* | Rådgivning 22.791 tons (+19 pct. i forhold til rådgivningen for 2020 og 2021). Rådgiv­nin­gen gælder for 2022 og 2023.Databegrænset bestand. Rådgivningen anvender ICES’ metoder for databegrænsede bestande og bygger på trends i gyde­bio­­massen. | 22.791 tons | 26 pct.  |
|  |  |

*Makrel*

På baggrund af rådgivningen fra ICES forventes kyststaterne EU, Norge, Storbritannien, Island, Grønland og Færøerne at blive enige om en TAC for makrel i Nordøstatlanterhavet på 782.066 tons for 2023, svarende til en reduktion på 2 pct. i forhold til TAC’en for 2022. Såfremt det ikke lykkes kyststaterne at blive enige om en aftale om en ny fordeling af bestanden, vil hver part unilateralt fastsætte sin kvote for 2023.

*Blåhvilling*

På baggrund af rådgivningen fra ICES om en TAC på 1.359.629 tons for 2022 i henhold til MSY-princippet har kyststaterne EU, Norge, Island, Færøerne og Storbritannien drøftet TAC-fastsættelsen for 2023, dog endnu uden at opnå enighed. Rådgivningen fra ICES svarer til en øgning på 81 pct. i forhold til TAC’en for 2022. Kyststaterne forventes ikke, at indgå aftale om en ny fordeling af bestanden, hvorfor hver part unilateralt fastsætter sin kvote for 2023.

*Atlanto-skandisk sild*

På baggrund af rådgivningen fra ICES forventes kyststaterne Norge, Island, Færøerne, Rusland og Storbritannien at blive enige om en TAC på 511.171 tons for 2023 baseret på forvaltningsstrategien, svarende til et fald på 15 pct. i forhold til TAC’en for 2022. Kyststaterne forventes ikke at indgå en aftale om en ny fordeling af bestanden, hvorfor hver part unilateralt fastsætter sin kvote for 2023. Efter Brexit er EU ikke længere kyststat og deltager i forvaltningen af fiskeriet som fiskeripart.

***EU-bestande***

*Oversigt over den biologiske rådgivning og Kommissionens forslag om TAC for EU’s autonome bestande i Nordsøen og Skagerrak/Kattegat for 2023 samt TAC i 2022 og den danske kvoteandel:*

| ***Art*** | ***ICES’ rådgivning for 2022*** | ***EU-TAC i 2022 i tons*** | ***Kommissionens forslag til EU-TAC i 2023 i tons*** | ***Dansk andel af EU´s kvote*** |
| --- | --- | --- | --- | --- |
| ***Torsk*** *i Kattegat* | Rådgivning 0 (samme rådgivning som for 2022). Databegrænset bestand. Rådgivningen anvender ICES’ metoder for databegrænsede bestande og bygger på trends i gydebio­massen, der viser et fald i bestanden og en lille rekruttering i de senere år. Der rådgives ud fra forsigtigheds­princippet.  | 97 tons(Bifangst)Herudover mulighed for 30 pct. ekstra til fartøjer, der deltager i projekt med elektronisk monitorering. | Udestår | 62 pct. |
| ***Tunge*** *i Skager­rak/Kat­te­­gat/**Østersøen* | MSY-rådgivning i henhold til EU-forvaltningsplanen med en interval­råd­givning mellem 380 og 504 tons (-30 pct. i forhold til rådgivning for 2022). FMSY er på 504 tons. Gydebio­mas­sen (SSB) vurderes at være over MSY-niveau. Fiskeridødeligheden (F) ligger under Fmsy. | 723 tons | 498 tons (-31 pct.) Der er foretaget et fradrag for udsmid under de-minimis. | 84 pct. |
| ***Jomfruhum­mer*** *i Skager­rak/ Kat­te­gat* | MSY rådgivning i henhold til EU-forvaltningsplanen med en interval fangst­rådgivning mellem 8.554 og 12.076 tons (-17 pct. i forhold til rådgivning for 2022). Hele intervallet vurderes at være bæredygtigt. Fiskeridødelighed angives som fangstrater. Fangstrate under FMSY. ICES giver en rådgivning, der tager højde for undtagelsen fra landingsforpligtelsen begrundet i høj overlevelse i intervallet mellem 7.155 og 10.094 tons. | 8.501 tons | Udestår | 73 pct. |
| ***Rødspætte*** *i Kattegat, Sundet og Bælthavet* | Rådgivning 11.914 tons (+35 pct. i forhold til rådgivning for 2022). MSY-rådgivning. Gyde­biomassen (SSB) vurde­res at være langt over MSY-niveau. Fiskeri­dødeligheden (F) ligger under FMSY. Inkluderer en andel i Sundet og Bælterne (område 22-23). | 555 tonsi Kattegat | 1.059 tons (+91 pct.)Der er foretaget et fradrag for udsmid under undtagelse for høj overlevelse.  | 89 pct. |
| ***Skolæst*** *i Skagerrak/Katte­gat*  | Rådgivning på 0 tons for 2023 og 2024. Samme rådgivning som for 2021 og 2022.  | 5 tons i 2021 og 2022 | Udestår | 95 pct. |

Kommissionen foreslår herudover – som i tidligere år – et forbud mod fiskeri efter visse sårbare arter. Disse arter må, når de fanges utilsigtet, ikke skades og skal straks genudsættes. Dette gælder blandt andet en række haj- og rokkearter.

*Dybhavsbestande*

Kommissionens forslag indeholder fiskerimuligheder for visse dybhavsbestande for 2023 og 2024. Dybhavsbestande er fiskebestande, der fanges i farvande uden for de vigtigste fiskepladser på kontinentalsoklen. De fleste af arterne vokser langsomt og lever meget længe. Det gør dem særligt sårbare over for fiskeriaktiviteter. Fiskeriet har i EU været reguleret siden 2003 for at genopbygge sådanne nedfiskede, langsomt voksende bestande.

Danmark har fiskerimuligheder for en enkelt dybhavsbestand (skolæst i Skagerrak og Kattegat). Intet direkte fiskeri efter skolæst i Skagerrak og Kattegat er tilladt og TAC er således alene til bifangster.

***Andre bestemmelser***

*År-til-år fleksibilitet*

Forslaget indeholder endvidere regler for år-til-år fleksibilitet. Det fremgår heraf, at de hidtidige regler om år-til-år fleksibilitet jf. rådsforordning 847/96 kun anvendes, når medlemsstaterne ikke anvender den mulighed for år-til-år fleksibilitet, som fremgår af grundforordningen. Grundforordningens bestemmelser om år-til-år fleksibilitet kan anvendes for bestande omfattet af landingsfor­plig­telsen, hvilket efter 2019 er alle kvoterede bestande omfattet af forordningen.

*9 pct. artsfleksibilitet*

Af grundforordningens artikel 15, stk. 8, fremgår, at fangster af arter, der er underlagt landingsforplig­telsen, og som fanges ud over de tilladte kvoter for disse arter, eller hvor medlemslande ikke har kvoter, kan afskrives på kvoterne for målarter, forudsat at de ikke overstiger kvoten for målarter med mere end 9 pct. Dette forudsætter dog, at ikke-målarterne er inden for sikre biologiske grænser. Kommissionen har i forslaget – som i 2021 - anført, for hvilke bestande denne bestemmelse kan finde anvendelse.

*Fodnoter*

Den hidtidige bestemmelse om mulighed for afskrivning af tilhørende bifangster på hovedarten i visse pelagiske fiskerier og industrifiskerier fastholdes i forslaget som i 2021. Det anføres fortsat i forslaget, at bifangster, som fratrækkes kvoten i henhold til fodnoten, og bifangster af arter, der fratrækkes kvoten i henhold til ovenfor anførte 9 pct. artsfleksibilitet, tilsammen ikke må overstige 9 pct. af kvoten.

*Europæisk ål*

ICES har den 3. november 2022 fremlagt sin rådgivning for ål. ICES anbefaler, at der ikke bør være fangster af ål i nogen habitater i 2023, når forsigtighedsprincippet anvendes. Dette gælder både for rekreative og erhvervsmæssige fangster og inkluderer fangster af glasål til udsætning og akvakultur. ICES rådgiver endvidere om at andre menneskeskabte dødeligheder for ål end fiskeri bør være nul. Kommissionen har foreslået, at udvide den kontinuerlige tre-måneders lukkeperiode for ålefiskeri i ålens vandringsperiode til seks måneder.

*Havbars i det nordøstlige Atlanterhav*

Foranstaltninger for havbars indgår forhandlingerne med Storbritannien. Kommissionen har foreløbigt foreslået at videreføre de foranstaltninger for havbars der gælder for 2022, herunder regler rekreativt fiskeri efter denne bestand i flere havområder blandt andet i Nordsøen syd for Hanstholm (område 4b). For det rekreative fiskeri foreslås der således en fangstbegrænsning for havbars på to fisk pr. dag fra 1. marts til 30. november 2023 og kun fangst og genudsætning (”catch and release”) uden for dette tidsrum i 2023.

*Intern fordeling af makrel*

Ved en eventuel manglende aftale om makreladgang med Norge forventes drøftelser om den andel af EU's makrelkvote, som allokeres til Danmark i norske farvande for både 2022 og 2023 at indgå i drøftelserne af nærværende forslag.

# Europa-Parlamentets udtalelser

Europa-Parlamentet skal ikke udtale sig om forslaget.

# Nærhedsprincippet

Forslaget er et led i gennemførelsen af den fælles fiskeripolitik, hvorfor nærhedsprincippet er tilgodeset.

# Gældende dansk ret

Ikke relevant.

# Konsekvenser

Forslaget har ikke lovgivningsmæssige eller statsfinansielle konsekvenser. Forslaget har ikke konsekvenser for EU’s budget.

Fastsættelse af fiskerimuligheder har erhvervsøkonomiske konsekvenser. Der er både stigende og faldende TAC’er af relevans for dansk fiskeri i forslaget. Forslaget i sin oprindelige form indeholder som nævnt meget få konkrete forslag til TAC for 2023 for bestande af interesse for Dan­mark. En stor del af TAC for disse bestande fastsættes som nævnt i forhandlinger med tredjelande, hvorfor forslag til TAC’er ikke er inkluderet. De vigtigste og mest økonomisk betydende bestande for dansk fiskeri er således afhængige af disse forhandlinger med tredjelande. Konsekvenserne for brutto­indtjeningen vil derudover også afhænge af blandt andet udviklingen i afsætningspriserne samt omkostninger, herunder brændstof, og af fiskerimønstre. Fiskerimulighedernes størrelse har selvsagt også afledte erhvervsøkonomiske konsekvenser for forarbejdningsindustrien.

Der var for 2020 og 2021 og 2022 forudset visse erhvervsøkonomiske konsekvenser i de demersale fiskerier ved supplerende tiltag til beskyttelsen af torsk i både Nordsøen, Skagerrak og Kattegat i forhold til indvirkningen på hvor og hvordan, der må fiskes. Disse tiltag forventes fortsat i 2023. Beskyttelsestiltag for torsken vurderes på længere sigt dog at have positive erhvervsøkonomiske konsekvenser, da torskebestanden vil blive genopbygget. Tilsvarende var der for 2020 og 2021 og 2022 forudsat visse statsfinansielle konsekvenser gennem øgede kontrolfunktioner. Disse vurderes også at fortsætte i 2023. Kontrolomkostningerne holdes inden for egen ramme.

I forhold til erhvervsøkonomiske konsekvenser er det vigtigt, at der snarest muligt aftales adgang til norske farvande fra årets begyndelse.

Forslaget skønnes at have en positiv virkning for beskyttelsesniveauet i Danmark og EU, da forslaget tager højde for bestandssituationen for de berørte bestande.

# Høring

§ 5-udvalget (fiskeri) og § 7-udvalget (rekreativt fiskeri, ferskvandsfiskeri og fiskepleje) vil blive hørt.

1. TAC = Total Allowable Catches = samlede tilladte fangstmængder. [↑](#footnote-ref-2)
2. Den fiskeridødelighed, der indebærer at man kan opnå maksimalt bæredygtigt udbytte. [↑](#footnote-ref-3)
3. Undtagelse for små fangster af visse arter. [↑](#footnote-ref-4)
4. Jf. Handels- og Samarbejdsaftalen, bilag 35. [↑](#footnote-ref-5)
5. BLIM: Grænseværdi for en bestands gydebiomasse – en nedre værdi. Inden for den biologiske rådgivning findes der grænseværdier, der betyder, at der skal tages særlige tiltag for at genopbygge bestanden. [↑](#footnote-ref-6)